Reedel, 22. juulil ilmus digitaalsel kujul räppartist ja produtsent Marmormaze’i esimene eestikeelne album “Eesti Projekt”.
Tallinnas tegutseva räppari 8-loolisel albumil on kirjutanud muusika Marmormaze ise, trap-veteran Eutanasiyah, Kasahstanist pärit biidimeister Babyace ja margiiela-ga tööd teinud topsijumal.
“Eesti Projektil” leidub muusikažanre seinast seina – rage’ist drillini ja madala tämbriga kiirest räpist ingelliku ballaadini. Juttu on albumil armastusest, kallitest disainerbrändidest ja isegi Mattias Naanist, kuid Marmormaze julgeb minna ka isiklikuks ning räpib enda sekeldustest plaadifirmadega, vaimsetest häiretest ja lapsepõlvetraumadest.
Küsides artistilt, miks otsustati album nüüd emakeeles teha, vastab Marmormaze, et selle inspiratsiooni andis talle tema elukaaslane. “Me mängisime kahekesti vestlussaadet läbi ning olles intervjueeritava rollis küsis ta, et millal minult eestikeelset muusikat oodata on. See pani mind tahtma enda loomingulist energiat väljendada ka eesti keeles,” tõdeb Marmormaze. “Uusi asju on alati lahe proovida ja põhikoolis võitsin ma ju haikuvõistluse!”
Räppar avaldab ka, et alguses oli üldsegi plaan teha poole väiksem EP. “Tahtsin meie konnatiiki pista väikse varba, aga läksin ikkagi suplema,” naerab Marmormaze. “Eesti keeles on lihtsalt liiga lõbus sõnu kirjutada ja ma tean, et see album ei jäta kedagi külmaks. Niimoodi ei ole veel keegi eesti keeles muusikat teinud”.
Tänaseks on Marmormaze’i muusikat kuulatud üle kahe miljoni korra.
Kuula albumit YouTube’ist (lugusid saab vahetada video paremast servast):
- Album Spotifys